- సెన్సెక్స్‌లో 66 పాయింట్ల వృద్ధి
- మార్కెట్లకు మూడురోజుల సెలవులు
ముంబయి: భారతీయ రిజర్వు బ్యాంకు వడ్డీ రేట్లను తగ్గించడానికి తోడు సెప్టెంబర్‌తో ముగిసిన మూడో త్రైమాసికం(క్యూ3)లో వివిధ కంపెనీల ఆర్థిక ఫలితాలు మెరుగ్గా ఉంటాయన్న అంచనాల్లో మదుపర్ల నుంచి మార్కెట్లకు మద్దతు లభించింది. ప్రధానంగా వైద్య, గృహోపకరణాల స్టాక్స్‌ ర్యాలీతో గురువారం బీఎస్‌ఈ సెన్సెక్స్‌ 66.12 పాయింట్లు రాణించి 26,220.95కు చేరింది. నేషనల్‌ స్టాక్‌ ఎక్ఛ్సేంజీ సూచీ నిఫ్టీ 2 పాయింట్లు పెరిగి 7,950.90 వద్ద ముగిసింది. ప్రారంభ సమయంలో సెన్సెక్స్‌ గరిష్ఠంగా 26,432 వద్ద ట్రేడయ్యింది. అంతకు ముందు రెండు వరుస సెషన్లలో మార్కెట్లు భారీగా పెరగడంతో మదుపరులు లాభాల స్వీకరణకు మొగ్గు చూపడంతో మార్కెట్లు ఒత్తిడికి గురి అయ్యాయి. వైద్య సూచీ అత్యధికంగా 1.46 శాతం రాణించింది. కన్జూమర్‌ డ్యూరెబుల్స్‌ 0.89 శాతం, కాపిటల్‌ గూడ్స్‌ 0.73 శాతం, టెక్‌ 0.24 శాతం చొప్పున పెరిగాయి. మరోవైపు రియాల్టీ సూచీ 1.82 శాతం, విద్యుత్‌ 0.55 శాతం, ఆటో 0.45 శాతం, బ్యాంకింగ్‌ 0.37 శాతం చొప్పున నష్టపోయాయి. సెన్సెక్స్‌లో లూపిన్‌ 3.62 శాతం, సన్‌ఫార్మా 2.57 శాతం, టిసిఎస్‌ 2.01 శాతం, డాక్టర్‌ రెడ్డీస్‌ 1.8 శాతం, ఎల్‌అండ్‌టి 1.54 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు భెల్‌ 2.85 శాతం, గెయిల్‌ 2.6 శాతం, మారుతి 2.33 శాతం, విఇడిఎల్‌ 1.82 శాతం, హెచ్‌డిఎఫ్‌సి 1.15 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి.బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు 0.2 శాతం చొప్పున పెరిగాయి. మొత్తంగా మదుపర్ల మద్దతుతో 1,321 స్టాక్స్‌ నష్టాలను చవి చూడగా, 1,365 స్టాక్స్‌ స్వల్ప కదలికలతో యథాతథంగా నమోదయ్యాయి. వైద్య రంగంలోని లూపిన్‌, సన ్‌ఫార్మాస్యూటికల్‌, డాక్టర్‌ రెడ్డీస్‌ ల్యాబ్స్‌, కడిల్లా హెల్త్‌కేర్‌, అరబిందో ఫార్మా, సిఎన్‌ఎక్స్‌ పార్మా షేర్లు 1-4 శాతం వరకు పెరిగాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 8 పైసలు పెరిగి 65.51 వద్ద ముగిసింది. ఇంతక్రితం సెషన్‌లో విదేశీ మదుపర్లు రూ.116.08 కోట్ల ఈక్విటీలను కొనుగోలు చేశారు. అక్టోబర్‌2న గాంధీ జయంతి కావడంతో శుక్రవారం మార్కెట్లు పని చేయవు. శనివారం, ఆదివారం సాధారణ సెలవులు కావడంతో వరుసగా మూడు రోజులు మార్కెట్లకు సెలవు లభించినట్లయ్యింది. మార్కెట్ల పునర్‌దర్శనం సోమవారమే కానుంది.
మీ స్నేహితులకు రికమెండ్ చెయ్యండి